**Vállalkozási szerződés**

*BELTERÜLETI CSAPADÉKVÍZ ELVEZETŐ RENDSZER KIÉPÍTÉSÉRE BEJCGYERTYÁNOS KÖZSÉG TERÜLETÉN*

Amely létrejött egyrészről **Bejcgyertyános Község Önkormányzata, 9683 Bejcgyertyános, Szabadság u. 12-14.**),

képviseli: **Lendvai Veronika** polgármester

Statisztikai száma: 15423672-8411-321-18

Adószáma: 15423672-1-18

Bankszámlaszáma: 11747037-15423672

Képviselőjének neve: Lendvai Veronika polgármester

Telefon: +36 95 411 002

Fax: +36 95 554 000

E-mail cím: bejcgyertyanos@globonet.hu

mint Megrendelő (a továbbiakban: Megrendelő),

másrészről a …………………………….

Képviseli: …………………………….

Adószám: …………………………….

Számlavezető bank: …………………………….

Bankszámla száma: …………………………….

Cégjegyzék szám: …………………………….

Regisztrációs szám (Kereskedelmi és Iparkamara): …………………………….

Telefon: …………………………….

Fax: …………………………….

e-mail: …………………………….

mint vállalkozó (a továbbiakban **Vállalkozó**) között az alulírott helyen és időben az alábbi feltételek mellett:

**1. Előzmények**

1.1 Megrendelő, mint ajánlatkérő 2018. június 18-án ajánlattételi felhívásos eljárást indított el, *„**belterületi csapadékvíz elvezető rendszer kiépítésére Bejcgyertyános község területén”*

2.1 Megrendelő az eljárásában benyújtott ajánlatokat megvizsgálta, egymással összevetette. Megrendelő az eljárásban a …..../2018. (..) számú képviselő-testületi határozattal meghozott döntése szerint a nyertes ajánlattevő a Vállalkozó lett.

**2. Szerződés tárgya**

2.1 Egyösszegű, átalányáras vállalkozási szerződés Belterületi csapadékvíz elvezető hálózat kiépítése BEJCGYERTYÁNOS településen a 101, 139, 233/3, 233/4 hrsz.-ú ingatlanokon a vízjogi létesítési engedéllyel rendelkező kiviteli tervek, illetve a Megrendelő által előírt műszaki követelmények szerint.

**3. A szerződés részei**

3.1 A szerződés az alábbi részekből áll:

1. Jelen szerződéses forma

2. A Vállalkozó Ajánlata

3. Árazott költségvetés (ajánlat része)

3.2 Fent felsoroltak a Vállalkozói szerződés elválaszthatatlan részét képezik. A szerződést alkotó dokumentumoknak egymással kölcsönösen értelmezhetőeknek kell lenniük. Amennyiben kétértelműség vagy ellentmondás fedezhető fel a dokumentumokban, akkor a dokumentumokban foglaltakat a fenti sorrend alapján kell mérvadónak tekinteni.

**4. A Vállalkozó főkötelezettsége**

A Vállalkozó köteles Kovács Jenő egyéni vállalkozó (9700 Szombathely, Bartók Béla krt. 12. generáltervező által készített – Szilvás István felelős vízilétesítmény tervező által aláírt – 212-B/2017. számú tervdokumentáció alapján, és a Vas Megyei Katasztrófavédelmi Igazgatóság 36800/150-4/2018. ált. számú vízjogi létesítési engedélye alapján meghatározott munkákat 2018. október 31. napjáig kivitelezni, befejezni, valamint minden a kivitelezéssel, a beépített anyagokkal, berendezésekkel kapcsolatos esetleges hibát kijavítani a jelen szerződés előírásaival és a vonatkozó jogszabályokkal összhangban, illetve az abban foglalt kikötéseket a szerződés teljesítése során betartani.

**5. A Megrendelő főkötelezettsége**

A Megrendelő kötelezettséget vállal arra, hogy a munkák előírt minőségű kivitelezésért és határidőre történő befejezésért, valamint az azokon belül keletkezett hibák kijavításáért kifizeti az egyösszegű szerződéses árat, valamint minden más a szerződés szerint esetleg jogossá váló összeget, a szerződéses feltételekben rögzített időpontban és mód szerint.

**6. Vállalkozói díj, fizetési feltételek**

6.1. A Vállalkozói díj a Vállalkozó Ajánlatban megadott egyösszegű átalányár:

**Vállalkozónak kifizetendő szerződéses ár (nettó)**: …………… Ft

Áfa: …………… Ft

Bruttó: …………… Ft

6.2 **A Megrendelő kijelenti, hogy az Áfa tv 7.§-a alapján nem minősül adóalanynak, ennek megfelelően az áfa kifizetése nem a fordított áfa-ra vonatkozó szabályok szerint történik.**

6.3 A vállalkozói díj magában foglalja a nyertes ajánlat szerinti megvalósítás valamennyi költségét, így különösen:

a) a terv szerinti kivitelezés anyag és munkadíját,

b) a különböző hatóságok, szakhatóságok, közműkezelők által esetlegesen előírt, igényelt tervek tervmódosítások elkészíttetését, szükség szerinti engedélyeztetését ezek pénzügyi terheit,

c) az üzembe helyezési költségeket,

d) az előírt minősítéseket és vizsgálatokat.

6.4 A Vállalkozó a rögzített vállalkozói díjon felül a terv szerinti megvalósításhoz többlet költséget (többletmunka) nem érvényesíthet. Az árak rögzítettek és nem változtathatók, a Szerződés teljesítésének időpontjáig érvényesek. Ezen rendelkezés Ptk. 6:245. § (1) bekezdésével összhangban nem alkalmazható a Vállalkozónak a többletmunkával kapcsolatban felmerült olyan költségére, amely a szerződés megkötésének időpontjában nem volt előre látható.

6.5 Vállalkozó a szerződés ellenértéke 15% és 50%-ának megfelelő összegű részszámla benyújtására jogosult, amikor a szerződés teljesítése a műszaki ellenőr által leigazoltan eléri a 15% illetve az 50%-os készültséget. A szerződés ellenértékének fennmaradó 50%-ára vonatkozó végszámla benyújtására Vállalkozó az átadás-átvételi eljárás sikeres lezárultát követően jogosult, az átadás-átvételkor esetlegesen megállapított hiányok teljes körű pótlása után.

6.6 A teljesítés igazolása: a Megrendelő a szerződés teljesítésének elismeréséről (teljesítésigazolás) vagy az elismerés megtagadásáról legkésőbb a Vállalkozó teljesítésétől, vagy az erről szóló írásbeli értesítés kézhezvételétől számított tizenöt napon belül írásban köteles nyilatkozni. Ezen tizenöt napba a teljesítés műszaki ellenőr általi leigazolásának időtartama is beleértendő. Amennyiben a Vállalkozó írásbeli értesítésére (készre jelentés) a Megrendelő a szerződésben az átadás-átvételi eljárás megkezdésére meghatározott határidőt (lásd 28. pont) követő tizenöt napon belül nem kezdi meg az átadás-átvételi eljárást, vagy megkezdi, de a szerződésben - a Ptk. 6:247. § (2) bekezdésére figyelemmel - meghatározott határidőben nem fejezi be, a Vállalkozó kérésére a teljesítésigazolást a Megrendelő köteles kiadni.

6.7 Amennyiben a Megrendelő vitatja a végszámlában szereplő összeget, úgy jogában áll a számla kifizetését megtagadni, és a jogosnak ítélt összeg megállapítása érdekében a Vállalkozó felé egyeztetést kezdeményezni. Ez esetben a Megrendelő köteles kifogását a számla benyújtását követő 10 napon belül írásban eljuttatni a Vállalkozóhoz.

6.8 Késedelmes fizetés esetén a Vállalkozó a Megrendelővel szemben a Ptk. 6:155. § (1) bekezdésében meghatározott mértékű késedelmi kamatra jogosult.

6.9 Az ellenszolgáltatás kifizetésére csak az adott munkára, munkarészre vonatkozó teljesítésigazolás kiállítását követően kerülhet sor, az alábbiak szerint:

6.10.1 Amennyiben alvállalkozó a teljesítésbe nem kerül bevonásra, úgy a számlák kifizetésére a Ptk. 6:130. § (1)-(3) bekezdésében foglaltak az irányadók. Az ajánlattevő által benyújtott, a műszaki ellenőr által leigazolt összegű, szerződésszerű és a jogszabályoknak megfelelő számlákat a Megrendelő a kézhezvételétől számított 15 napon belül átutalással teljesíti.

6.10.2 Amennyiben a teljesítés alvállalkozó bevonásával történik, úgy 322/2015 (X. 30.) Korm. rendelet 32/A.-32/B. §-ában foglaltak alapján ajánlatkérő a Ptk. 6:130. § (1)–(2) bekezdésétől eltérően a következő szabályok szerint köteles az ellenszolgáltatást teljesíteni:

*a)* az ajánlattevőként szerződő felek legkésőbb a teljesítés elismerésének időpontjáig kötelesek nyilatkozatot tenni az ajánlatkérőnek, hogy közülük melyik mekkora összegre jogosult az ellenszolgáltatásból;

*b)* az összes ajánlattevőként szerződő fél legkésőbb a teljesítés elismerésének időpontjáig köteles nyilatkozatot tenni, hogy az általa a teljesítésbe bevont alvállalkozók egyenként mekkora összegre jogosultak az ellenszolgáltatásból, egyidejűleg felhívja az alvállalkozókat, hogy állítsák ki ezen számláikat;

*c)* az ajánlattevőként szerződő felek mindegyike a teljesítés elismerését követően állítja ki számláját, a számlában részletezve az alvállalkozói teljesítés, valamint az ajánlattevői teljesítés mértékét;

*d)* a *c)* pont szerint a számlában feltüntetett alvállalkozói teljesítés ellenértékét az ajánlatkérőként szerződő fél – európai uniós támogatás esetén szállítói kifizetés során a kifizetésre köteles szervezet – tizenöt napon belül átutalja az ajánlattevőknek;

*e)* az ajánlattevőként szerződő fél haladéktalanul kiegyenlíti az alvállalkozók számláit, vagy az alvállalkozóval kötött szerződésben foglaltak szerint az alvállalkozói díj egy részét visszatartja;

*f)* az ajánlattevőként szerződő felek átadják az *e)* pont szerinti átutalások igazolásainak másolatait;

*g)* az ajánlattevőként szerződő felek által benyújtott számlában megjelölt, fővállalkozói teljesítés ellenértékét az ajánlatkérőként szerződő fél – európai uniós támogatás esetén szállítói kifizetés során a kifizetésre köteles szervezet – tizenöt napon belül átutalja az ajánlattevőként szerződő feleknek;

*h)* ha az ajánlattevőként szerződő felek valamelyike az *e)* vagy az *f)* pont szerinti kötelezettségét nem teljesíti, az ellenszolgáltatás fennmaradó részét az ajánlatkérő (vagy a kifizetésre köteles szervezet) őrzi, és az akkor illeti meg az ajánlattevőt, ha az ajánlatkérő részére igazolja, hogy az *e)* vagy az *f)* pont szerinti kötelezettségét teljesítette, vagy hitelt érdemlő irattal igazolja, hogy az alvállalkozó vagy szakember nem jogosult az ajánlattevő által a *b)* pont szerint bejelentett összegre vagy annak egy részére;

A fenti bekezdés rendelkezéseinek alkalmazása során a havonta nettó módon számított 200 000 forintot meghaladó kifizetésnél a vállalkozó az igénybe vett alvállalkozónak a teljesítésért – visszatartási kötelezettség nélkül – abban az esetben fizethet, ha

*a)* az alvállalkozó az ajánlattevő rendelkezésére bocsát a tényleges kifizetés időpontjától számított 30 napnál nem régebbi nemleges adóigazolást,

*b)* az alvállalkozó a kifizetés időpontjában szerepel a köztartozásmentes adózói adatbázisban, vagy

*c)* az ajánlattevő rendelkezésére bocsátja az adóigazgatási eljárás részletszabályairól szóló kormányrendelet szerinti köztartozásmentes adózói minőségről szóló igazolást.

A vállalkozó az általános adóigazolás rendelkezésre bocsátása után az abban szereplő köztartozás erejéig visszatartja a kifizetést. Ha az általános adóigazolásban szereplő köztartozás ellenére a vállalkozó elmulasztja a visszatartást, a kifizetés erejéig egyetemlegesen felel az alvállalkozót a kifizetés időpontjában terhelő köztartozásért. A visszatartási kötelezettség az általános forgalmi adóra nem terjed ki.

6.10.3 A szerződés és a kifizetések pénzneme: magyar forint (HUF).

6.10.4 A vonatkozó rendelkezések, jogszabályok:

2013. évi V. tv. a Polgári törvénykönyvről

6.11 A Vállalkozó kötelezettséget vállal arra, hogy a benyújtott számlát másra semmilyen körülmények között nem engedményezi.

**7. Teljesítési határidő**

7.1 A teljesítési határidő a szerződés aláírásnak napján kezdődik és 2018. október 31-ig tart. A felek megállapodnak az előteljesítés lehetőségében.

7.2 A Vállalkozó kérheti a megvalósítás időtartamának meghosszabbítását az alábbi esetekben:

a) vis maior esetén,

b) a munkálatoknak - a Vállalkozónak fel nem róható okból történő - Megrendelő által okozott késleltetése, akadályozása esetén.

**8. Jótállási kötelezettség**

8.1 A Vállalkozót teljes körű kivitelezői jótállási kötelezettség terheli a szerződés egészére vonatkozó teljesítési igazolás kiadásának napjától számítottan az ajánlatban vállalt ….. **hónap** időtartamra. Ezen garanciális időszak alatt a Vállalkozó köteles minden a Megrendelő által bejelentett, a kivitelezéssel kapcsolatos hibát kijavítani. A teljesítésigazolást Megrendelő a sikeres műszaki átadás-átvételi eljárás lezárást követő munkanapon adja ki.

8.2 Felek a minden évfordulón illetőleg garanciális időszak lejárta előtt 1 hónappal az építési beruházás munkáit ismételten megvizsgálják (utófelülvizsgálati eljárás). Ezt az eljárást Megrendelő készíti elő és írásban hívja meg a Vállalkozót azzal, hogy távolmaradása az eljárás lefolytatását nem érinti. Az utófelülvizsgálati eljárás során megállapított hibák garanciális hibáknak tekintendők és a Vállalkozó köteles azokat ennek megfelelően kijavítani.

8.3 A garanciális időszak lejárta után a Vállalkozót a külön jogszabályban meghatározott szavatossági kötelezettségek terhelik.

8.4 Amennyiben az egyes beépített berendezések, szerelvények, anyagok stb. gyártói garanciája meghaladja a Vállalkozó által vállalt kivitelezői jótállás idejét, úgy a kivitelezői jótállás lejárta előtt, az utófelülvizsgálati eljárás során a Vállalkozó köteles a Megrendelő számára átadni minden a gyártói garancia érvényesítéséhez szükséges dokumentumot.

**9. Késedelmes teljesítés, késedelmi kötbér**

9.1 A szerződő felek a szerződés tárgyát képező munkát oszthatatlannak tekintik. A Vállalkozó késedelmes illetőleg késedelmet okozó hibás teljesítése esetén késedelmi kötbér megfizetésére köteles, amely a vállalkozói díjból levonható, ha a Vállalkozó a kötbérkövetelés jogosságát elismeri. A késedelmes vagy hibás teljesítés esetére kikötött kötbér megfizetése nem mentesít a teljesítés alól.

9.2 A késedelmi kötbér összege naponta 50.000,- Ft megfelelő összegű kötbér. A késedelmi kötbér összegének felső határa a Szerződéses Ár áfa nélküli értékének 20%-a.

9.3 A kötbért a Megrendelő akkor is követelheti, ha kára nem merült fel. A Megrendelő érvényesítheti a kötbért meghaladó kárát, és a szerződésszegésből eredő egyéb jogait is.

9.4 A Vállalkozó késedelmes és hibás teljesítés esetére köteles a teljesítésre póthatáridőt vállalni. A póthatáridő elmulasztása a kötbérfizetési kötelezettség újból megkezdődik.

9.5 A kötbér esedékessé válik:

a) késedelem esetén, amikor a késedelem megszűnik, a póthatáridő lejár,

b) hibás teljesítés esetén a kifogás közlésével, illetve a késedelemre vonatkozó szabály szerint;

c) lehetetlenülés esetén: attól az időponttól kezdődően, amikor a Megrendelő erről tudomást szerez. Ha a munka végzése során a körülmények arra engednek következtetni, hogy a teljesítés hibás lesz, a Megrendelő a fogyatékosság kiküszöbölésére kitűzött megfelelő határidő sikertelen eltelte után gyakorolhatja a hibás teljesítésből eredő jogokat.

9.6 Rendkívüli időjárási viszonyok, valamint az azok okozta munkakiesés, továbbá a Vállalkozótól független körülmények miatti időkiesést a felek vis maiornak tekintik, mely körülményeket az építési naplóban szükséges rögzíteni.

**10. Alvállalkozó igénybevétele**

10.1 Vállalkozó jogosult alvállalkozókat, illetve a teljesítésben egyébként résztvevőket igénybe venni. Ennek megfelelően, az alvállalkozói teljesítés összesített aránya nem haladhatja meg a szerződés értékének 65%-át. továbbá a teljesítésben részt vevő alvállalkozó nem vehet igénybe az alvállalkozói szerződés értékének 65%-át meghaladó mértékben további közreműködőt.

10.2 A Vállalkozó legkésőbb a szerződés megkötésének időpontjában köteles az ajánlatkérőnek valamennyi olyan alvállalkozót bejelenteni, amely részt vesz a szerződés teljesítésében, és - ha a megelőző beszerzési eljárásban az adott alvállalkozót még nem nevezte meg - bejelentéssel együtt nyilatkozni arról is, hogy az általa igénybe venni kívánt alvállalkozó nem áll kizáró okok hatálya alatt. A nyertes ajánlattevő a szerződés teljesítésének időtartama alatt köteles az ajánlatkérőnek minden további, a teljesítésbe bevonni kívánt alvállalkozót előzetesen bejelenteni, és a bejelentéssel együtt nyilatkozni arról is, hogy az általa igénybe venni kívánt alvállalkozó nem áll kizáró okok hatálya alatt.

10.3 Vállalkozó a jogosan igénybe vett alvállalkozóért úgy felel, mintha a munkát maga végezte volna.

10.4 Alvállalkozó jogosulatlan igénybevétele esetén az Ajánlattevő felelős minden olyan anyagi és nem anyagi kárért, valamint elmaradt haszonért is, amely anélkül nem következett volna be. Ha a szerződéskötést követően – a szerződéskötéskor előre nem látható ok következtében – beállott lényeges körülmény miatt a szerződés vagy annak egy része nem lenne teljesíthető a megjelölt alvállalkozóval, a Megrendelő más megjelölt szervezet (személy) közreműködéséhez is hozzájárulhat írásban, ha az megfelel az alvállalkozókra meghatározott követelményeknek.

10.5 Megrendelő, illetve a nevében eljáró műszaki ellenőr a szerződés teljesítésének ellenőrzése során az építési napló adatai alapján ellenőrzi, hogy a teljesítésben megfelelő alvállalkozó vesz részt, és az alvállalkozói teljesítés aránya nem haladja meg a meghatározott mértéket.

10.6 A Vállalkozó az alvállalkozóval kötött szerződésben az alvállalkozó teljesítésének elmaradásával vagy hibás teljesítésével kapcsolatos igényeinek biztosítékaként legfeljebb a szerződés szerinti, áfa nélkül számított ellenszolgáltatás 10-10%-át elérő biztosítékot köthet ki.

**11. Felelősségbiztosítás**

11.1 Vállalkozó köteles legalább 20 millió Ft/év és legalább 5 millió Ft/káresemény mértékű általános szakmai felelősségbiztosítást kötni, amely kiterjed a szerződés tárgyát képező munkálatokra, vagy a meglévő felelősségbiztosítását legalább ilyen mértékű és terjedelmű felelősségbiztosításra kiterjeszteni. A biztosítás meglétét a szerződés aláírását követő 7 napon belül igazolni kell. A felelősségbiztosítási szerződés megkötése, illetve a kötvény átadása a szerződés lényeges feltételének minősül, amelynek megszegése a szerződés azonnali hatályú felmondására okot adó körülmény.

**12. Tervek, engedélyek**

12.1 Tekintettel arra, hogy ajánlatát a Vállalkozó az ajánlatkérési dokumentációban szereplő tervrajzok és műszaki leírás alapján adta be, a Vállalkozó számára szükségessé válhat a rendelkezésre álló adatok véglegesítése illetőleg további tervezési feladatok elvégzése a beadott és elfogadott ajánlata alapján. A kivitelezéshez esetlegesen szükséges további számítások és tervrajzok elkészítésének költségei teljes egészében a Vállalkozót terhelik. Közbenső tervezések esetén a Megrendelőt be kell vonni.

12.2 Minden, a fentiek szerint a kivitelezés során szükségessé váló a Vállalkozó által készített tervrajzot és számítást a Vállalkozó köteles a felhasználás előtt legalább 15 naptári nappal a Megrendelő számára jóváhagyás céljából átadni. Amennyiben a Megrendelő a benyújtott dokumentációval kapcsolatban 14 naptári napon belül írásban kifogást nem emel, azokat a Megrendelő által elfogadottnak kell tekinteni. A Megrendelő általi elfogadás azonban nem mentesíti a Vállalkozót az általa készített tervrajzokban, számításokban és egyéb dokumentumokban foglaltak helyességét illető felelőssége alól.

12.3 A Megrendelő által a Vállalkozónak átadott dokumentumok szerzői jogai a Megrendelőnél maradnak.

12.4 Felek rögzítik, hogy a fenti szabályok irányadók a tervnek nem minősülő egyéb szellemi alkotások tekintetében is

**13. Munkaterület adása**

13.1 Megrendelő köteles az építési területet a Vállalkozó számára a szerződéskötést követően haladéktalanul a munkák elvégzése céljából átadás-átvételi jegyzőkönyvvel átadni egyben szavatolni, hogy a szerződés teljesítését harmadik személy joga nem korlátozza.

Vállalkozó a munka megkezdését mindaddig megtagadhatja, amíg Megrendelő a munkavégzés helyét alkalmas állapotban a Vállalkozó rendelkezésére nem bocsátja.

13.2 Amennyiben ezen kötelezettségének a Megrendelő nem, vagy csak késedelmesen tesz eleget, úgy a Vállalkozó jogosult a kivitelezési határidő meghosszabbítására, illetve jogos többletköltségeinek a Megrendelő általi megtérítésére, avagy súlyos esetben elállhat a szerződés teljesítéstől

13.3 A munkaterület-átadási eljárást Megrendelő műszaki ellenőre hívja össze és bonyolítja le a Megrendelő nevében. A Vállalkozót ugyanezen naptól kezdve terheli az építési napló vezetésének kötelezettsége a 191/2009. (IX. 15.) Korm. rendelet előírásai szerint.

**14. A Felek képviselői a teljesítés során, hivatalos kommunikáció**

14.1 A Megrendelő által a kivitelezés ellenőrzésével megbízott, és a teljesítés igazolására jogosult (műszaki ellenőr):

Szervezet neve: Magyar Mérnök Céh Kft.

NÜJ száma:

Cég neve: -

Nyilvántartási/jogosultsági száma:

Levelezési címe: 9700 Szombathely, Rákóczi Ferenc u. 35.

Telefon:

Telefax:

E-mail:

14.2 A Vállalkozónak a saját alkalmazottai közül meg kell bíznia egy személyt az építésvezetői teendők ellátásával. Az építésvezető személyében történő változás esetén a Vállalkozó köteles Megrendelőt előzetesen értesíteni.

Építésvezető:

Személy neve:

NÜJ száma:

Cég neve:

Levelezési cím:

Telefon:

Telefax:

E-mail:

14.3 A munkák felelős műszaki vezetésével Vállalkozó egy ezen tevékenység végzésére jogosultsággal rendelkező személyt köteles megbízni, amennyiben az építésvezető nem rendelkezik a szükséges jogosultsággal:

Felelős műszaki vezető

Személy neve:

NÜJ száma:

Cég neve:

Nyilvántartási/jogosultsági szám:

Levelezési cím:

Telefon:

Telefax:

E-mail:

14.4 Felek hivatalos közlésnek fogadják el az alábbiakat:

a) A vállalkozási szerződésben megjelölt képviselő számára küldött tértivevényes levél vagy a fogadó fél készüléke által visszaigazolt telefax-üzenet.

b) Építési napló

**15. Kivitelezési ütemterv, a munkák összehangolása**

15.1 Vállalkozó tudomásul veszi, hogy a munkálatok kivitelezését úgy kell elvégeznie, ahogy a szerződésben, az ajánlattételi felhívásban meghatározásra került.

15.2 Megrendelő a kivitelezés időtartama alatt, szükség szerint egyeztetett időpontban koordinációs értekezletet hívhat össze, melyen a Vállalkozó és a műszaki ellenőr köteles részt venni.

**16. A Megrendelő utasítási és ellenőrzési joga**

16.1 A Megrendelő képviselői és műszaki ellenőre a munka végzését bármikor megtekinthetik, azonban a műszaki ellenőr legalább 8 naponként köteles ellenőrzést gyakorolni és észrevételeit az építési naplóba bejegyezni.

16.2 Megrendelő illetve a Műszaki ellenőr jogosult az elvégzett munka, a beépített anyagok gépek, eszközök minőségével kapcsolatosan vizsgálatokat végezni. Ha a megszemlélés vagy vizsgálat eredményeképpen a Megrendelő vagy a Műszaki ellenőr úgy dönt, hogy bármely kivitelezés, anyag, berendezés hibás, vagy nincs összhangban szerződéssel, elutasíthatja ezen kivitelezést, anyagot vagy berendezést, az indokok megadása mellett. Ezt követően a Vállalkozó köteles a hibát azonnal kijavítani és biztosítani, hogy a javítás a szerződéssel összhangban történjen.

16.3 Megrendelő illetve a Műszaki ellenőr a kivitelezéssel kapcsolatban a Vállalkozó számára utasításokat adhat ki. Ezen utasítások azonban összhangban kell legyenek a szerződésben és a kivitelezési tervdokumentációban foglaltakkal. A Vállalkozó köteles - kivéve ha az jogsérelem miatt, vagy fizikailag lehetetlen - a megrendelőnek illetve a műszaki ellenőrnek a szerződéssel összhangban tett utasításait betartani. Ezen utasítások nem terjedhetnek ki a munka részletes megszervezésére, illetőleg nem tehetik a teljesítést terhesebbé.

16.4 Ha a Vállalkozó megkérdőjelez bármely, a Megrendelő vagy a Műszaki ellenőr által tett megállapítást, vagy utasítást akkor azt köteles a Műszaki ellenőr elé tárni, aki köteles a kérdéses megállapítást vagy utasítást megerősíteni, visszavonni vagy módosítani. Ezeket az építési naplóban dokumentálni kell.

16.5 Megrendelő illetve a Műszaki ellenőr jogosult a munkálatokat a Vállalkozó költségére bármikor felfüggeszteni ha azt tapasztalja, hogy

a) a munkák irányítását nem a vállalkozó ajánlatában megjelölt személyek végzik,

b) a kivitelezés nem a műszaki előírásokban foglaltaknak megfelelően történik,

c) a vállalkozó bármely más berendezést vagy anyagot kíván beépíteni mint amit ajánlatában megjelölt és a Megrendelő elfogadott.

**17. A felek egyéb kötelezettségei**

17.1 A Megrendelő köteles a munkaterületet a szerződés teljesítésére alkalmas állapotban a szerződés napján a Vállalkozó részre átadni, egyben szavatolni, hogy a szerződés teljesítését harmadik személy joga nem korlátozza. Vállalkozó a munka megkezdését mindaddig megtagadhatja, amíg Megrendelő a munkavégzés helyét alkalmas állapotban a Vállalkozó rendelkezésére nem bocsátja.

Amennyiben ezen kötelezettségének a Megrendelő nem, vagy csak késedelmesen tesz eleget, úgy a Vállalkozó jogosult a kivitelezési határidő meghosszabbításár,a illetve jogos többletköltségeinek a Megrendelő általi megtérítésére, avagy súlyos esetben elállhat a szerződés teljesítéstől.

A munkaterület átadásakor közösen felvett munkaterület átadás-átvételi jegyzőkönyv készül.

17.2 A Vállalkozó a munkaterület átadás-átvételének időpontjától köteles elektronikus építési naplót (e-építési napló) vezetni a 191/2009. (IX. 15.) Korm. rendelet az építőipari kivitelezési tevékenységről, valamint a felelős műszaki vezetői tevékenység gyakorlásának részletes szakmai szabályairól és az építési naplóról szóló rendelet szerint, magyar nyelven és azt az építkezés helyszínén is elérhetővé tenni. A naplóban kell a megvalósítással és a Megrendelő helyszíni ellenőrzésével kapcsolatos megjegyzéseket megtenni. A naplóba bejegyzést a helyszíni képviselettel megbízottak közül azok tehetnek, akiknek neve a naplóban feltüntetésre került.

17.3 A Vállalkozó a naplóban köteles a megvalósítás lényeges körülményeiről a megrendelőt tájékoztatni és a szükséges intézkedések megtételére (ideértve az utasításait is) felhívni. A Vállalkozó köteles a haladékot nem tűrő értesítést a Megrendelővel naplóbejegyzésen túlmenően is azonnal – rövid úton (telefonon, telefaxon, e-mail) – közölni és ezt a naplóba bejegyezni.

17.4 A Vállalkozó a kiviteli tervben a gazdasági-műszaki paramétereket, az ellenszolgáltatást és a teljesítési határidőt nem érintő változásokat is csak a Megrendelő egyetértésével és írásbeli hozzájárulásával hajthat végre.

17.5 Vállalkozó a munkaterületen állandó műszaki képviseletet kell, hogy biztosítson.

17.6 Ha az ajánlati tervdokumentációban szereplő anyagok nem szerezhetők be, a Vállalkozó – a Megrendelő előzetes tájékoztatása és jóváhagyása mellett – jogosult azonos rendeltetésű, műszakilag azonos értékű és minőségű anyagok beépítésére. A beépítésre tervezett anyagok mintáját a Vállalkozó előzetesen bemutatja a Megrendelőnek. Csak a Megrendelő által elfogadott anyag, termék építhető be. Vállalkozó beszerzési, illetve megvalósítási gondjaiból eredő esetleges minőségi, használati értéknövekedések nem módosíthatják a vállalkozói díjat.

17.7 A Vállalkozónak korlátlan lehetőséget kell biztosítania arra, hogy az illetékes hatóságok, támogatás közvetítő szervezetek ellenőrzéseket és vizsgálatokat végezzenek. Ezen felül lehetővé kell tennie a hatóságoknak a részvételt azokon a vizsgálatokon és ellenőrzéseken, amelyek a Vállalkozó feladatkörébe tartoznak.

17.8 A szerződés teljesítése során a szerződő felek kötelesek együttműködni, ennek keretében tartoznak egymást haladéktalanul értesíteni az érdekkörükben felmerülő, jelen vállalkozási szerződésre kiható minden lényeges adatról, tényről és körülményről.

17.9 A szerződő felek megállapodnak abban, hogy a jelen megállapodásban foglaltakat, valamint a teljesítésük során az egymásnak átadott információt bizalmasan, üzleti titokként kezelik. Ez értelemszerűen nem vonatkozik arra az információra, amely titokban tartását jogszabály nem teszi lehetővé.

**18. Munkák eltakarása**

18.1 Vállalkozó az egyes munkarészeket csak a műszaki ellenőr engedélyével takarhatja el. A munkarészek minőségét a Vállalkozónak a jogszabályok illetve az Üzemeltető előírásai szerint tanúsítania kell. Az előírt minőség elérése a továbbépítés feltétele. Vállalkozó a műszaki ellenőrt az eltakarás megkezdéséről 3 nappal korábban írásos formában köteles értesíteni (levélben vagy telefaxon, e-mailben). Csak azon munkarészek számlázhatók le, amelyek esetén a minősítések megtörténtek.

**19. Közművek, közművek használata**

19.1 A Vállalkozó az építkezés során a rendelkezésre az építkezés helyszínén rendelkezésre álló közműveket az adott közmű üzemeltetőjével egyeztetett módon, térítés ellenében használhatja.

19.2 A munkaterületen kiépített közművek üzemelnek, amelyek nyomvonalát a közmű üzemeltetőkkel egyeztetni kell. A vállalkozó a munkaterületen előforduló közművezetékeket, illetve föld alatti kábelek nyomvonalát jól látható jellel köteles kitűzni. A földalatti közműveket – a szakfelügyelet megrendelése mellett – a kivitelező tárja fel. A Vállalkozó a kivitelezési munkákat kizárólag a közmű üzemeltetőkkel egyeztetve, illetve engedélyeztetve, az általuk meghatározott feltételeknek megfelelően végezheti. Az ezzel kapcsolatos költségek a Vállalkozót terhelik. A munkaterület átvétele után a Vállalkozó teljes körű felelősséggel tartozik a meglévő létesítmények, közművek állapotáért, valamint a közterületen végzett munkák biztonságáért.

**20. Munkaterület őrzése, munkavédelem,**

20.1 Megrendelő térítésmentesen felvonulási területet biztosít a Vállalkozónak.

20.2 A Vállalkozó köteles a saját költségén a kivitelezés ideje alatt biztosítani a munkaterület őrzését, köteles gondoskodni a munkaterületen a munka- és tűzvédelmi előírások betartásáról. A munkaterület átadása után a munkavédelem megszervezése, az óvórendszabályok, a tűzvédelmi és egészségügyi rendszabályok megtartása a Vállalkozó kötelessége. E kötelezettségek megszegéséből eredő, valamint az e tevékenységgel kapcsolatban okozott károkért kizárólag a Vállalkozó tartozik felelősséggel.

**21. Az építési terület tisztán tartása**

21.1 A Vállalkozó köteles a kivitelezési munkák során az építési területet akadályoktól mentes állapotban tartani és ennek megfelelően tárolni eszközeit illetve anyagait. A Vállalkozó köteles az építési területről eltakarítani és eltávolítani minden törmeléket, hulladékot, illetve olyan berendezést, ideiglenes létesítményt amely a továbbiakban a kivitelezéshez nem szükséges.

21.2 Bármely átadás-átvételi igazolás kibocsátása előtt a Vállalkozó köteles az igazolás tárgyát képező építési területről eltakarítani és eltávolítani a Vállalkozó minden eszközét, többlet anyagot, törmeléket, hulladékot és ideiglenes létesítményt.

21.3 A Vállalkozó köteles a kivitelezést olyan módon végezni, hogy a munkavégzés területéről lehető legkevesebb szennyeződés jusson ki a környező területekre. Amennyiben vállalkozó közterületet szennyez, abban az esetben is a szennyeződést azonnal és folyamatosan takarítja.

21.4 Vállalkozó köteles a saját tevékenységéből származó kommunális és veszélyes hulladékot folyamatosan összegyűjteni és elkülönítetten kezelni és a jogszabályi előírásoknak megfelelően dokumentálni. Köteles továbbá gondoskodni a hulladékok elszállításáról, illetve azok előírások szerinti elhelyezéséről. A veszélyes hulladékok elhelyezését a hatályos jogszabályi előírásoknak megfelelően dokumentálni szükséges. A Vállalkozó köteles a munkavégzés során az építéssel összefüggő zaj, rezgés, por stb. szennyeződésekre vonatkozó előírásokat betartani.

**22. A környezetvédelmi intézkedések, kárelhárítás, kárenyhítés**

22.1 A Vállalkozó köteles a munkák kivitelezése és megvalósítása során megtenni az összes tőle elvárható intézkedést a környezet védelmére.

22.2 Vállalkozó tudomásul veszi, hogy a zöld beszerzésekre vonatkozó előírások szerint köteles eljárni a jelen szerződéses kötelezettségei megvalósítása során, különös tekintettel a következőkre: az egyeztetések során a környezetvédelmi szempontokra tekintettel az elektronikus formában (e-mail) megküldött dokumentumokat részesíti előnyben és csak a jogszabályi előírásokban és jelen szerződésben meghatározott estekben készülnek nyomtatott dokumentumok. A nyomtatás során a betűméretek meghatározásánál az olvashatósági és papírtakarékossági szempontokat egyaránt figyelembe veszi. Vállalkozó az általa készített anyagok esetén a kétoldalas nyomtatást részesíti előnyben és lehetőség szerint újrahasznosított papírt használ.

22.3 A Vállalkozó teljes mértékben felelős a munkahelyi műveletekért és az általa alkalmazott építési módszerekért, amelyeket úgy kell megválasztania, hogy azok ne veszélyeztessék más építmények biztonságát, ne okozzanak kárt a környezetben.

22.4 A Vállalkozónak minden tőle telhetőt meg kell tennie a személyi sérülések és vagyoni károk bekövetkezésének megelőzésére. A Vállalkozó köteles a személyek biztonságát vagy a vagyoni értékeket veszélyeztető kár lehetőségének felmerülése esetén haladéktalanul kárelhárítási intézkedéseket tenni és azokról a Megrendelőt azonnal értesíteni.

**23. Bontásból származó anyagok**

23.1 Az épületek, építmények bontásából származó újrahasznosítható anyagokat a Megrendelőnek az erre vonatkozó kérés esetén át kell adni. Ezzel kapcsolatosan a bontási munkákat megelőzően és azok során egyeztetni szükséges a Megrendelővel. Az egyéb bontott anyagok megfelelő elhelyezéséről, ártalmatlanításáról a Vállalkozónak kell gondoskodnia.

23.2 A Vállalkozó az építési és bontási hulladékokról folyamatosan nyilvántartást vezet a 45/2004. (VII. 26.) BM-KvVM együttes rendelet alapján.

**24. Anyagok és termékek minősége, minőségtanúsítás**

24.1 Minden anyagnak, előre gyártott elemnek, készterméknek és elvégzett munkának, melyet a Vállalkozónak kell beszereznie vagy elkészítenie:

a) a jelen szerződésben és a vonatkozó szabványokban, műszaki előírásban előírt minőségűnek kell lennie,

b) a minősítéshez szükséges minőségi tanúsítványokat Vállalkozónak be kell szereznie.

24.2 A beépített anyagok és termékek megfelelőségéért a Vállalkozónak kell helytállnia. A Vállalkozó a vonatkozó szabványok, műszaki előírások szerinti legmagasabb minőségi szinthez tartozó teljesítést vállal.

**25. Személyzet és munkaerő alkalmazása**

25.1 A Vállalkozó saját maga köteles intézkedéseket tenni személyzete és munkatársai szerződtetése, étkeztetése, közlekedése, valamint a munka- és egészségvédelmi előírások, a munkaügyi törvények betartása tekintetében.

25.2 A Vállalkozónak olyan személyeket kell alkalmaznia, akik szakmájukban megfelelően képzettek, gyakorlottak és tapasztaltak. A Vállalkozó köteles mindent megtenni annak érdekében, hogy alkalmazottai és munkásai rendbontó vagy törvényellenes viselkedését megelőzze.

25.3 A Megrendelő kötelezheti a Vállalkozót a fentieknek nem megfelelő személyek haladéktalan eltávolítására.

25.4 A Vállalkozó által alkalmazott felelős műszaki vezetőknek a megfelelő képesítéssel rendelkezniük kell, és szerepelniük kell az adott szakágra vonatkozó felelős műszaki vezetői névsorban. E körülmény ellenőrzésére a Műszaki ellenőrnek mindenkor joga van és a nem megfelelő személy által irányított munkák végzését jogosult azonnal leállítatni.

**26. A munka Megrendelő általi felfüggesztése**

26.1 A Megrendelő bármikor felszólíthatja a Vállalkozót a kivitelezés felfüggesztésére. A felfüggesztés időtartama alatt a Vállalkozó köteles a kivitelezés alá vont területek, berendezések, anyagok, létesítmények állagát megóvni, tárolni, és biztosítani bármely romlás, veszteség vagy kár elkerülése érdekében.

26.2 Amennyiben a felfüggesztés nem a Vállalkozó hibája miatt vált szükségessé, úgy a Vállalkozó jogosult a felfüggesztés alatt felmerült jogos költségeinek (állagmegóvás költsége, a gépek, munkaerő elmaradt haszna stb.) a Megrendelő általi megtérítésére, valamint a kivitelezési határidő indokolt mértékű meghosszabbítására.

26.3 Amennyiben a felfüggesztés nem a Vállalkozó hibájának eredménye és 60 naptári napnál tovább tart, úgy a Vállalkozó kezdeményezheti a szerződés felbontását.

**27. Hibajavítás**

27.1 A Megrendelő a Szerződésben meghatározott bármely munka befejezése előtt bármikor jelezheti a hiányosságokat a Vállalkozónak.

27.2 A Vállalkozó köteles saját költségén mindazokat a munkarészeket kijavítani, melyek a Szerződéstől eltérnek és a Vállalkozó érdekkörében felmerült bármely hibára vezethetők vissza.

27.3 Ha a Vállalkozó késlekedik ezeknek a hibáknak a kijavításával vagy a hátralévő munkák befejezésével, a Megrendelő jogosult a Vállalkozó költségén azok elvégzésére, késedelmi kötbér érvényesítésére, és ezeket beszámítással érvényesíteni a Vállalkozó számláival szemben.

**28. Műszaki átadás-átvétel**

28.1 Amennyiben a Vállalkozó a kivitelezést elkészültnek tekinti, úgy köteles arról a Műszaki ellenőrt értesíteni annak érdekében, hogy a Műszaki ellenőr az általa szükségesnek tartott vizsgálatokat a készre jelentett létesítményen el tudja végezni.

28.2 A Vállalkozó a munkák tervezett befejezése előtt legalább 14 nappal, de legkésőbb a teljesítési határidő lejártát megelőző 14. napon köteles az előírt munkákat teljes körűen készre jelenteni. A készre jelentést úgy kell megküldeni, hogy a műszaki átadás-átvétel legkésőbb a teljesítési határidő utolsó napján megkezdhető legyen. Ezt követően kezdődik műszaki átadás-átvételi eljárás.

28.3 A műszaki átadás-átvételi eljárást a Műszaki ellenőr hívja össze, arra köteles meghívni a Megrendelőt, a Vállalkozót, az érintett alvállalkozókat, a Megrendelőt a jogszabályokban meghatározott szervezeteket, illetékes összes hatóságot és szakhatóságot, valamint a Megrendelő képviselőit.

28.4 A Vállalkozó a műszaki átadás-átvételi eljárásokon megjelenő hatóságok, közművállalatok nyilatkozataiból eredő munkákat, amelyek az engedélyezési és kiviteli terveken szerepelnek, térítésmentesen köteles elvégezni. A műszaki átadás–átvételi eljárás során a szakhatóságok által észlelt hiányosságokat a Vállalkozónak a haladéktalanul meg kell szüntetnie.

28.5 Nem tagadható meg az átadás-átvételi igazolás kiadása olyan jelentéktelen hibák, hiányosságok miatt, amelyek más hibákkal, hiányokkal összefüggésben, illetve a kijavításukkal, pótlásukkal járó munkák folytán sem akadályozzák a rendeltetésszerű használatot. Az átadás-átvételi jegyzőkönyvben ezen hibákat is rögzíteni kell, kijavításuk határidejével együtt. A Vállalkozó köteles az átadási-átvételi jegyzőkönyvben megállapított hibákat, hiányosságokat az ott megadott határidőre, saját költségén kijavítani. Megrendelő nem tagadhatja meg a létesítmény átvételét olyan jelentéktelen hiány vagy hiba esetén, melyek a létesítmény rendeltetésszerű használatát nem korlátozzák, de a hibás munkarészekre eső költségvetési összeget visszatarthatja a hiba kijavításáig.

28.6 A Vállalkozó a műszaki átadáskor megvalósulási dokumentációt biztosít a Megrendelő részére, és átadja a szükséges minőségi tanúsítványokat, szabványossági nyilatkozatokat, mérési jegyzőkönyveket, valamint az építési és bontási hulladék nyilvántartó lapot mellékleteivel együtt. A megvalósulási dokumentációt és az építési naplót digitális formában (az építési naplót szkennelve, pdf formátumban) is át kell adni. Mindaddig, amíg a műszaki ellenőr által jóváhagyott átadás-átvételi dokumentációt a Vállalkozó nem adta át a Megrendelőnek, addig a Vállalkozó nem kérheti a teljesítés igazolását.

28.7 A Megrendelőnek joga van az átvételi jegyzőkönyvben a hiányosságok megszüntetésére vonatkozó határidőket megjelölni.

28.8 A szerződés akkor minősül teljesítettnek, ha a szerződés egészére vonatkozó teljesítési igazolást a Megrendelő kiállítja.

28.9 Az eredményes műszaki átadás–átvétel után kezdődik meg a üzemeltetési engedélyezési eljárás. Vállalkozónak a kivitelezés stádiumában együtt kell működnie megrendelővel és a szakhatóságokkal annak érdekében, hogy az üzemeltetési eljárás során ne legyen az engedély megszerzését akadályozó bármilyen hibaforrás. A műszaki átadás-átvételi eljárás során a szakhatóságok által észlelt hiányosságokat a Vállalkozónak a használatbavételi eljárás helyszíni bejárásáig meg kell szüntetnie.

**29. A felek együttműködése**

29.1 A szerződő felek megállapodnak abban, hogy a jelen szerződésben foglaltak maradéktalan megvalósítása érdekében szükség szerint folyamatosan, jóhiszeműen együttműködnek.

29.2 Ennek megfelelően időben tájékoztatják egymást, nem csupán a jelen szerződésben foglaltak teljesítéséről, hanem minden olyan kérdésről (tény, adat, körülmény), amely a szerződés teljesítésére kihatással lehet.

29.3 A Vállalkozó kötelezettséget vállal arra, hogy Megrendelőt haladéktalanul értesíti abban az esetben, ha a jelen szerződés maradéktalan teljesítése előtt ellene, illetőleg alvállalkozója ellen csőd-, felszámolási-, végelszámolási-, illetve végrehajtási eljárás indul.

29.4 A Vállalkozó ugyancsak maradéktalanul köteles a Megrendelőt értesíteni, ha saját cégében, vagy alvállalkozójánál a jelen szerződés maradéktalan teljesítését megelőzően tulajdonos változásra, illetőleg jogutódlásra, jogok és kötelezettségek átszállására, szétválásra, összeolvadásra, vagy beolvadásra kerül sor. A Vállalkozó felelős az értesítés elmulasztásából eredő kárért.

**30. Különleges feltételek**

A Vállalkozó köteles legalább 1 fő, Bejcgyertyános községben állandó lakcímmel rendelkező, hátrányos helyzetű (50 évnél idősebb, vagy legalább hat hónapja munkanélküli, vagy középfokú végzettség, illetve szakképesítés nélküli, vagy roma nemzetiségű) munkavállalót bevonni a teljesítésbe, személyenként legalább 1 hónapon át, napi minimum hat órában foglalkoztatva, olyan munkakörben, melyet az alkalmazni kívánt személy el tud látni. Az érintett célcsoportba tartozó személyekről Megrendelő a szerződéskötést követően részletes tájékoztatást ad a Vállalkozó számára. A jelen rendelkezés alapján alkalmazott személyek foglalkoztatásáról a Vállalkozó havonta kimutatást köteles az ajánlatkérő számára készíteni. A kimutatáshoz a foglalkoztatást igazoló dokumentumokat, illetve azok másolatát csatolni kell. Ezen foglalkoztatási előírás nem teljesítése súlyos szerződésszegésnek minősül, mely a szerződés ajánlatkérő általi felbontását eredményezi.

**31. A szerződés érvényessége, hatályba lépése, módosítása és megszűnése**

31.1 Jelen szerződés mindkét fél általi aláírással lép érvénybe.

31.2 A megkötött vállalkozási szerződés módosítása kizárólag írásban, a felek képviselői által lehetséges.

31.3 A szerződés az alábbi esetekben szűnik meg:

a) szerződésszerű teljesítés esetén az ajánlati nyilatkozatban rögzített jótállási kötelezettség lejártával,

b) a szerződés bármely fél általi felmondásával, a 32. pontban foglaltak szerint.

c) Vis maior esetén.

31.4 Jelen szerződés kapcsán az alábbiak tekinthetők valamely fél lényeges jogos érdekét sértő, a szerződéskötéskor előre nem látható körülménynek:

a) kivételes időjárási viszonyok az építési helyszínen;

b) mesterséges akadályok vagy környezeti körülmények, amelyek a szerződéskötéskor nem voltak előreláthatóak;

c) a Munkák kivitelezésének felfüggesztése olyan okból, ami nem vezethető vissza sem a Megrendelő sem a Vállalkozó hibájára;

d) Vis maior;

31.5 A „Vis maior” kifejezés a szerződéssel kapcsolatban a következőket jelenti: olyan erőhatalom, sztrájk, kizárás vagy egyéb ipari katasztrófa, közellenség általi cselekedet, hadüzenettel vagy a nélkül folyó háború, blokád, felkelés, lázadás, járvány, földcsuszamlás, földrengés, vihar, villámlás, árvíz, elöntés, polgári zavargás, robbanás, vagy más hasonló, előre nem látható esemény, amelyet egyik fél sem képes irányítani, és amelyet egyik fél sem lehet képes leküzdeni.

**32. A szerződés felmondása**

32.1 Megrendelő a jelen szerződést rendkívüli felmondással megszüntetheti akkor, ha az alábbi események bármelyike bekövetkezik:

a) a Vállalkozó csőd- felszámolási vagy végelszámolási eljárást kezdeményez maga ellen, fizetésképtelenné válik vagy jogerős bírósági végzés születik felszámolásáról, illetőleg vállalkozói engedélyét visszavonják, vagy visszaadja;

b) Vállalkozó bármely lényeges kötelezettségének súlyos megszegése;

c) a Vállalkozó szerződéses kötelezettségeit késedelmesen teljesíti, amennyiben a késedelem meghaladja a 30 napot, és a felek által a teljesítésre megállapított póthatáridő is eredménytelenül telik le;

d) A Vállalkozó által fizetendő késedelmi kötbér eléri a szerződésben meghatározott maximumot;

e) A Vállalkozó a szerződésben meghatározott alvállalkozási feltételektől eltérően adja ki a munkákat alvállalkozásba;

f) A Vállalkozó nem teljesíti a hátrányos helyzetű munkavállalók bevonására vonatkozó, a jelen szerződés 25.5 pontjában részletezett kötelezettségeit;

32.2 A felmondási jog gyakorlása előtt a Megrendelő írásban felszólítja a Vállalkozót a szerződésszegő állapot, illetve ok orvoslására és/vagy magyarázat adására. Ha a Vállalkozó a felszólítás kézhezvételét követő 15 (tizenöt) napon belül ennek nem tesz eleget, nem ad megfelelő magyarázatot vagy nem orvosolja a szerződésszegő magatartást, a Megrendelő a Vállalkozóhoz címzett ajánlott levélben a szerződést felmondja. A felmondásnak tartalmaznia kell a felmondás indokait.

32.3 Vállalkozó a jelen szerződést rendkívüli felmondással megszüntetheti akkor, ha az alábbi események bármelyike bekövetkezik:

a) a Megrendelő bármely munkaterület átadásával 30 napot meghaladó késedelembe esik;

b) a Megrendelő csődbe jut, fizetésképtelenné válik, vagy ellene felszámolási (vagy annak megfelelő) eljárás indul.

32.4 Ha a Vállalkozó késedelembe esik, és a Megrendelő megfelelő határidőt tartalmazó felszólítására sem vállal póthatáridőt, vagy a póthatáridő eredménytelenül telt el, a Megrendelő – érdekmúlás bizonyítása nélkül – a szerződéstől elállhat, és kötbér és kártérítési igényt érvényesíthet.

32.5 Ha jelen szerződésben megfogalmazott teljesítési határidő lejárta előtt nyilvánvalóvá válik, hogy a Vállalkozó a vállalt feladatait e szerződésben meghatározott befejezési határidőt 30 napot meghaladó késéssel tudja elvégezni a Megrendelő a szerződéstől elállhat, kötbér és kártérítési igény követelése mellett.

32.6 A Vállalkozó fenntartja a jogát arra vonatkozóan, hogy a szerződés munkálatait az időjárás, vagy egyéb előre nem látható ok bekövetkezésekor, illetve annak veszélye esetén végleg, vagy időlegesen leállíthassa a munkálatokat, illetve az akadályok elhárítása után a munkálatokat folytathassa.

32.7 E szerződésnek meg nem felelő teljesítés elfogadása nem jelent lemondást a szerződésszegésből eredő egyéb igényekről.

**33. Nyilatkozatok**

33.1 Mindkét fél kijelenti, hogy

a) kellő felhatalmazással és jogkörrel rendelkezik a jelen szerződés aláírására és teljesítésére;

b) a jelen szerződés aláírását az erre kijelölt vezető, illetőleg az önkormányzat képviselő-testülete szabályszerűen engedélyezte és az megfelel az erre vonatkozó jogszabályi rendelkezéseknek;

c) a jelen szerződést a fél nevében aláíró személy megfelelő, a vonatkozó jogszabályok által megkívánt regisztrált aláírási joggal rendelkezik, így részéről a szerződés aláírása és teljesítése nem eredményezi más, olyan szerződés vagy egyéb jognyilatkozat megszegését, melyben félként szerepel;

d) nincs olyan függőben levő kötelezettsége vagy érdekkörében lévő más körülmény, amely kedvezőtlenül hathat a jelen szerződésben foglaltak érvényességére, teljesítésére vagy saját teljesítési készségére, illetve képességére.

**34. Jogviták rendezése**

34.1 Szerződő felek megállapodnak abban, hogy esetleges jogvitáikat elsődlegesen békés úton, tárgyalások útján kívánják rendezni. Az esetleges vitarendező tárgyalásokat a vita alapjául szolgáló ok felmerülésétől számított 3 napon belül meg kell kezdeni.

34.2 A felek akkor fordulnak bírósághoz, ha a tárgyalásos rendezés megkezdésétől számított 8 napon belül nem vezetett eredményre. Szerződő felek megállapodnak abban, hogy a jelen megállapodásból eredő valamennyi perben alávetik magukat a Megrendelő székhelye szerint illetékes, hatáskörrel rendelkező bíróság kizárólagos illetékességének.

**35. Alkalmazandó jogszabályok**

35.1 A jelen szerződésben nem szabályozott kérdésekre a Polgári Törvénykönyvről szóló 2013. évi V. törvény, valamint az egyéb kapcsolódó jogszabályok rendelkezései az irányadók.

35.2 A szerződés magyar nyelven, három eredeti példányban készült, két eredeti példány a Megrendelőt, egy eredeti példány a Vállalkozót illeti.

|  |  |
| --- | --- |
| **A Vállalkozó nevében** | **A Megrendelő nevében** |
| Név |  | Név | Lendvai Veronika |
| Beosztás |  | Beosztás | polgármester |
| Aláírás |  | Aláírás |  |
| Dátum |  | Dátum |  |

**Záradék:** A szerződés aláírására a Képviselő-testület a …./2018.(….) sz. határozatával adott felhatalmazást a polgármesternek.